
A kövek beszélnek

Dudich Endre (sz. 1934)

             KALANDOS TUDOMÁNY – TUDOMÁNYOS KALAND
                                                                               Varietas delectat 

                                                                    – A változatosság élvezetes
1. Nyelvek vagy kövek?

“Eötvös Loránd egyetemen geológus lettem,

és az egyik balkezembe kalapácsot vettem...”

Budai elemi iskola után a gimnázium első három  osztályát a soproni bencések Szent Asztrik Gimnáziumában végeztem (1944-47). Visszakerülve a fővárosba, a budai ciszterci Szent Imréből több lépésben József Attilává államosított gimnáziumban 1952-ben érettségiztem, Molnár Nivárd S.O.Cist.(természertrajz), majd Tarczal Béla (magyar) IV/B osztályában. A legrosszabb osztályzatot ásványtanból kaptam, konkrétan a glaubersóval gyűlt meg a bajom.

Tarcal tanár úr rosszallotta, hogy nehezen tudok verset memorizálni. Viszont megtanultam tőle gyorsírni.
Kettős családi “terheltségem” a nyelvek és a természet iránti érdeklődés volt. Családunkban egyaránt voltak természettudósok  és nyelvtanárok. A továbbtanulás irányának meg-választásánál döntően esett latba zoológus professzor Édesapám intése: “Természettudományi pályán a nyelvtudásnak jó hasznát veheted, de nyelvi pályán autodidakta természettudományi ismereteknek legfeljebb szakfordítóként.”

Meglehetősen könyvmoly voltam, amire némi mentségül szolgálhat hosszadalmas betegeske- désem (osteomyelitis, csontvelőgyulladás a bal lábszárcsontban: két hét kórház, két hónap szobafogság, két év magántanulóság…).  Később az illetékes orvos, szívgyengeségre hivatkozva, csak vonakodva írta alá a pályaalkalmassági igazolást, mondván, hogy a geológusi foglalkozás, a terepmunka, komoly fizikai igénybevétellel jár, és félő, hogy a szivem nem fogja bírni. 
Azért bejutottam az Eötvös Loránd Tudományegyetem geológus szakára, az akkori szabályok szerint a kitünő érettségivel felvételi vizsga nélkül. Másodévesen – túlesve egy tavaszi bokatörésen a bükki  Szalajka-völgyben -- már terepversenyen is vettem részt.

Érdeklődésem az ősvilági életre és az elemek körforgására összpontosult. Tudományos diákköri zsengéim is e két témakörben születtek. (1954-ben az őslénytani faj-fogalomról, és 1955-ben a biogeokémia néhány problémájáról).. A Néphadseregben két nyári tábor végén tizedességig vittem, de egy rendhagyó hétvégén az ezredorvost kellett helyettesítenem.

1956 ugyancsak rendhagyó októberének utolsó hetében kaptam kézbe október 16-ról keltezett piros (kitüntetéses) geológus-diplomámat, és – sokak nem csekély meglepetésére – nem távoztam Nyugatra. Tanársegéd lettem a budapesti Eötvös Loránd Tudományegyetem Őslénytani Tanszékén. Bogsch László professzor keze alatt. 

Gyakorlatokat vezettem, sőt előadásokat is tartottam. Úgy tűnt, “sima” egyetemi karriernek nézek elébe, zoológusprofesszor édesapám és két geológusprofesszor (anyai) nagybátyám, Vendl Aladár (budapesti Műegyetem) és Vendel Miklós (Soproni Egyetem),  nyomdokain.
1.Az élet kövei és a kövek élete
Que sera, sera “Ahogy lesz, úgy lesz,     a jövőt nem sejtheted…”

Az ősmaradványok (megkövesedett egykori élőlények) és a kőzetek  “anyagcseréjének” jobb megértésére törekedve beiratkoztam a biológia-kémia tanári szakra. (Ehhez akkoriban külön, nem egykönnyen megszerezhető miniszteri engedélyre volt szükség.) Így 1956 szeptemberében egyszerre voltam az egyetem oktatója és hallgatója, paradox módon saját biológus évfolyamtársaimat is oktattam – köztük későbbi feleségemet is…

1958-ban jutottam el először külföldre: rövid idejű ösztöndíjjal Bulgáriába  (és egy év multán ismét). Ebből életreszóló barátságok is születtek, de főleg a magashegységi barangolás és a tenger szeretete. Ekkor ismerkedtem meg a könnyűbúvárkodás alapjaival, a várnai Tengerbio lógiai Kutató Intézetben. Bulgária “második hazámmá” vált. Orosz tudásom alapján a bolgár nyelvvel  gyorsan megbarátkoztam…Visszafelé pedig megálltam  Kolozsváron.Erdélyben  akkor még létezett a Maros Magyar Autonóm Tartomány.

Mire a kitüntetéses  tanári diplomát megkaptam (1961), már megvolt a „summa cum laude” természettudományi egyetemi doktorátusom (1959), jártam geológushallgatókkal nyári csere-terepgyakorlaton Lengyelországban (Krakkó) és az NDK-ban (Greifswald) is. 

A jezsuita atyáknál -- akik akkor persze csak “illegálisan” működtek -- filozófiát tanultam. Le is vizsgáztam belőle, latinul (1960). Tudományosan a fosszilis bryozoák (mohaállatok) meglehetősen obskurus csoportjával foglalkoztam. Az volt a távlat, hogy elsősorban ezek elmélyült specialistája leszek.

Másként történt.

3.Akaratlan, de szerencsés pályamódosítás

                                                       “Reszket a hold a to-ó vizén...”

1961 februárjában a Magyar Népköztársaságban nagy “tisztogatásra” került sor a klerikális reakció terén. Havass Géza atya,  a szentimrevárosi fővádlott volt a lelkivezetőm. Igazán nem csoda, hogy egy hajnali házkutatást követően meglepően udvariasan, de nem kevésbé határozottan felkértek, távozzak az egyetemről, ne rontsam tovább az ifjúságot.

Budapestről többé szó sem lehetett.   Komló és Balatonalmádi között választhattam. Így lettem a balatonalmádi Bauxitkutató Vállalat geológusa. Földtani térképezés, mélyföldtani térképszerkesztés, kutatófúrások anyagának feldolgozása; ekkor, ennek az ipari gyakorlatnak a révén váltam igazán geológussá. Szabadidőmben: Hatha-jóga, úszás (szinte az egész évben), biciklizés, és főleg nyelvtanulás. Egymás után tettem le az állami nyelvvizsgákat..
Már 1961 végén megnősültem, de feleségem (Willi Margit volt tanítványom) Budapesten maradt: évekig “hétvégi házasságban” éltünk. Ő földrajz-biológia szakos tanári diplomával, először térképészként dolgozott  a Kartográfiai Vállalatnál, majd az Állami Balett Intézetben tanított ---  még Mozgásanatómiát is.

1963-ban átléptük az országhatárt: IBUSZ társasutazáson vettünk részt Szlovákiában, föl a Lomnici csúcsig. 

Ugyanezen  évben tartottam először előadást külföldi tudományos konferencián – az ICSOBA első konferenciáján,  Zágrábban, a Bauxitkutató Vállalat  mélyföldtani térképeiről, angolul. (Károly Gyula volt geológus-évfolyamtársammal társszerzőségben.) 

1965-ben pedig harmadmagammal  (Kopek Gáborral  és Kecskeméti Tiborral) kéthetes osztrák-olasz-svájci szakmai körutazást tettünk: először Nyugaton!

Ekkor már osztályvezető voltam. Ugyanis megterveztem, megszerveztem és vezettem a Bauxitkutató Vállalat központi anyagvizsgáló laboratóriumát Balatonalmádi-Budataván, hasznosítva kémiai tanulmányaimat is. A Laboratórium harminc éven át működött, 1995-ig.

Ez kétszeres amortizációt jelent.
Tudományosan a bauxit szennező és nyomelemeivel foglalkoztam, geokémiai korrelációs módszerrel, valamint a Bakony idősebb harmadidőszaki (eocén) üledékes képződményeivel, kőzetrétegtani megközelítésben.

1966-ban megpályáztam egy francia állami ASTEF ösztöndíjat, bauxitos témában. A franciák részéről meg is  kaptam, de a magyar hatóságok nem járultak hozzá. 

Kérdésemre három indokot hoztak fel: 

- beszélek franciául, 

-- jártam már Nyugaton, 

-- vannak már tudományos publikációim. (!) 

Visszakérdeztem: mi lenne, ha mindennek az ellenkezője lenne igaz? Logikus volt a válasz:        

          “Ugyan, hová gondolsz: akkor szóba se jöhettél volna!”
 – Ebben a pillanatban dőlt el, hogy az első adandó alkalommal megválok a Bauxitkutató Vállalattól. 

Erre azonban minden igyekezetem ellenére csak másfél évvel később került sor.

4.A földtudomány cifra palotájában – akadályokkal







“Mindenkinek van egy álma…”

Szakmánk központi és hazánk legrégibb kutatóintézete, a Magyar Állami Földtani Intézet 1869- es alapításának 100. évfordulójára készült. Nagyszabású szakmai rendezvényeket  és kiadványokat terveztek: égető szükség volt nyelveket jól tudó szakemberekre. Ennek  és Hámor Géza volt évfolyamtársam –akkor már főosztályvezető -- felelősségvállalásának köszönhetem, hogy 1968 februárjában a nagytekintélyű Intézet tudományos munkatársa lettem – az újonnan létesített Információs Csoport vezetője.
 Ez egyúttal családegyesítést  is jelentett: már két fiúgyermekünk volt: Endre (1962) és Imre (1966).

Alig három hónappal később eljutottam – Északolaszországon át -- Franciaországba is, Párizsba. nemzetközi eocén konferenciára. Ez az út különösen tanulságosnak bizonyult, hiszen éppen a nagy diákmozgalmak és Mao kis piros könyvecskéjének a forró májusa volt, egy kis izelítő a francia forradalomból. 

Újabb három hónapra rá, Szent István király ünnepén pedig a Geológus Világkongresszuson Prágában éltem meg a Varsói Szerződés államainak katonai beavatkozását. A magyarokat a felbőszült lakosság ellenséges állam polgárainak tekintette – egy alkalommal éppen csak hogy megmenekültem a lincseléstől —egy szovjet járőr  megjelenésének köszönhetően.

A centenáriumi ünnepségek és az azok keretében tartott, “nagy nyitást” jelentő tudományos konferenciák viszont békésen és sikeresen zajlottak le 1969 nyarán. Még szinkrontolmácsként is közreműködtem – Minden Tolmácsok Nagyasszonya, a 16 nyelvű Lomb Kató profi együttesének geológus segédcsapatában, a francia kabinban. Kemény próba volt.

1970-ben mégicsak kaptam francia ASTEF öszöndíjat. Az Orléans-i BRGM-nél (Bureau  de Recherches Géologiques et Minières) öt hét alatt szerzett tapasztalataim alapján korszerűsíteni akartam az Intézet dokumentációs-információs rendszerét. Ez természetesen számító-gépesítést, informatizálást jelentett – még éppen  jókor. 

Azaz-hogy csak jelentett volna: értetlenségbe ütköztem. Teljes öt esztendeig erőlködtem, szinte teljesen eredménytelenül. Közben a csehek, a szorgalmas Jiri Hruska vezetésével, maguk mögött hagytak. Segítségemre volt viszont a krakkói Maciej Rajecki. Így meg kellett ismerkednem a lengyel nyelvvel is.-- Addigra már kilenc európai nyelvből volt nyelvvizsgám: oroszból középfokú, a többiből (angol, német, francia, olasz, spanyol, bolgár, román és eszperantó) felső. 

Másodállásban három évig egy szakmai külkereskedelmi vállalat (a GEOMINCO RT) geológusszakértője voltam. 

Ennek kapcsán 
---készítettem részben arab nyelvű ajánlatot Kadhafi ezredes  frissen európaiatlanitott Líbiájában, 
---vettem kőzetmintát Fecske cigarettáért  a fegyverrel védett gizehi Szfinxből Egyiptomban, ----mulattam hastáncosnővel a gizehi piramisoknál felállított nagy sátorban,
---  és újra fel kellett találnom egy komplex műszeres bauxit-anyagvizsgálati “spanyolviaszt” a sah Iránjában, a teheráni Földtani Intézetnél.

1973-ban jutottam el először – mint igazgatóm titkára és tolmácsa – az óceánon túlra, Kubá-ba. Ez volt az első (szub)trópusi élményem. 
Igaz, hogy furán kezdődött: könnyed öltözékünk-ben csúnyán dideregtünk azon a kanadai NATO légitámaszponton, ahol csehszlovák transz-atlanti járatunk, hóviharba kerülve, kény-szerleszállást hajtott végre. Kubába egyébként beleszerettem- —különös tekintettel a korallzátonyok varázslatos világára. Azóta is honvágyam van utána.

1974-ben kapcsolódtam be a Cseh Tamás vezette bakonyi "indiánba" Előszőr mint a hegyi varjú törzs tagja, később mint fehér vándorkereskedő, végül mint Old Jack Daniel, a Sárga Föld (Yellow Earth) kereskedőállomás társtulajdonosa Johnny T. Walker (Novák Erik) mellett. 
1975-ben született Ákos fiam tízéves korától maradandóan lelkes indián lett. Kultúr-antropológusi diplomát is szerzett hozzá a budapesti Eötvös Loránd Tudományegyetemen.
Tudományosan azonban sehogy sem jutottam előre. Végül úgy döntöttem, hogy ez zsákutca: meg kell válnom álmaim intézetétől. Főnökeim  persze ezt nem vették komolyan.
5.Egy kellemes ötéves terv

     “Most már mindegy, most már utánam a vízözön…” 






vagyis „après moi le deluge,,,”

Pedig a dolog 1975 őszén komolyra fordult. Felszabadult egy hely a Magyar Tudományos Akadémia Geokémiai  Kutatólaboratóriumában (a Budaörsi úton), és kikértek. Öt teljes évet dolgoztam ott „a tudomány pokoli tornyában”,– kicsi, de igen színvonalas és baráti kollektívában.

A Szervesgeokémiai Csoport vezetője lettem, miután (1978-ban) sikeresen megvédtem kandidátusi értekezésemet. (Még a bakonyi eocén tárgyköréből). A kőzetek szervesanyag- tartalmának műszeres vizsgálatával foglalkoztunk, baktériumokat használtunk fel szénhidrogén (kőolaj-földgáz) kutatáshoz és kőszenek  káros kéntartalmának csökkentésére. Én magam agyagásványok infravörös spektroszkópiájával is foglalkoztam, a bauxitkutatás szolgálatában. Ehhez műszeres továbbképzésen vettem részt a budapesti Műegyetem vegyészmérnöki karán és tanulmányúton Bécsben.
Közben sikerült befoltozni egy tátongó lyukat az életrajzomon: a társadalmi munka teljes hiányát. 
Ugyanis  négy éven át én voltam a négy természettudományi kutatólaboratórium (Akusztika, Geokémia, Kristályfizika, Szervetlen kémia, MTA TTKL) közös szakszervezeti titkára, és ebben a minőségben az igazgatótanács tagja. Ma is azt hiszem, hogy ez hasznos volt dolgozóinknak – és nem csak annak  az egynek, akinek az elbocsátását megvétóztam.
Ezekben az években kevesebbet utazhattam kiküldetésben. Kubát ugyan kétszer is sikerült “megújráznom”, most már saját jogon: azzal a feladattal, hogy mérjem fel az ország bauxit-lehetőségeit. 
Így aztán be is jártam Kubát egy GAZ terepjáróval keresztül-kasul. Magam tanítottam be és vezettem a laboratóriumi gyors-vegyelemzéseket Santiago de Cuba-ban. A Földtani-bányászati Minisztériumban fennhéjázó orosz szakértők előtt védtem meg jelentésemet, kedvük ellenére spanyolul. (A kubai kollégák megtapsoltak.)
 Közben sok szép pillanat adódott: ilyen volt pl. amikor kubai barátaink rögtönzött gitárkíséretével énekeltük el a székely himnuszt, és fehér rummal, mojito-val és daiquirivel üdítettük magunkat a királypálma alatt „Hemingway módra.’
„Quien sabe donde marcha el camino…”
Már az 1970-es évek elején többször megfordultam a Szovjetunióban: tudományos-műszaki együttműködés keretében elsősorban Moszkvában és Leningrádban, neves kutatóintézetekben (VSZEGEI, IMGRE) és különféle KGST szakbizottsági üléseken.. 
Jó hasznát vettem az ALUKOL nevű fehér pornak (aluminium hidroxid kolloid), amely nem csak a gyomorsavat köti meg aktív felületén, hanem a vodkát is. Ennek volt köszönhető, hogy a szovjet kollégák minden igyekezete ellenére nem mi végeztük az asztal alatt.

 Most azonban csoportos IBUSZ-turistaként jártam a 15 tagköztársaság közül 10-ben (később aztán további háromban: csak Belorusszia és Moldávia maradt ki).
 *Láttam a török földön álló, de Szovjet-Örményország címerében is szereplő Ararát (Macisz) kettős andezit-kúpját Jereván felől,

*állatáldozatot néztem  a dolerittufába vágott Szent Lándzsa (Geghard) kolostornál,

* megkerestem a Zichy Mihály utcát Tbiliszi óvárosában, és orosznak néztek,

*hajnalig sakkoztam Tallinnban, de egy partit se nyertem meg,
*meglátogattam a Szovjetunió legrégibb egyetemét Vilniuszban (amelyet Báthory István erdélyi fejedelem, lengyel király és litván nagyfejedelem alapitott 1579-ben),

* megfürödtem a jeges Bajkál-tóban Lisztvjankánál, és

* kaptam ajándékba testvéri ujgúr tőrt Taskentban, eszperantó nyelvű előadásom után.

Rendkívüli élményt jelentettek számomra a volt  geokémia-professzorommal, a zseniális Szádeczky-Kardoss Elemérrel folytatott beszélgetések. Az ő “geonómiai” világkoncepciója (téridő-kép, univerzális ciklustörvény stb.) mély benyomást tett rám. Az általa 1976-ban alapított és vezetett akadémiai bizottságban nagy lelkesedéssel vettem részt, de korántsem kritikátlanul. Úgy tűnt, ebben a szintetizáló irányban fogok továbbhaladni. “A Prof” is így szerette volna, ezt várta tőlem. Ezúttal sem úgy történt, ahogy várható volt. Csalódott bennem, és ezt szememre is hányta.
6.Hátha másodszorra sikerül

                                     “Csak az jőjjön, aki bírja, aki tudja, hogy végigcsinálja…”

1980-ban újra lehetőségem nyílt arra,  Báldi Tamás professzor jóvoltából, hogy szabadon vá- lasztható speciális kollégiumot tarthassak a budapesti tudományegyetem (ELTE) Földtani Tanszékén. Három tanéven át tartottam is, üledékes kifejlődéstant (Faciológiát), ötödéves geológus- hallgatóknak. 1983-ban egyetemi docenssé avattak: 22 évvel az egyetemről való eltanácsolásom után. 1986-ban pedig honosították külföldön – a San Marino-i Akademio Internacia de la Sciencoj-tól --kapott assoc.Prof. címemet.

Ekkor - 1981-től -- már újra a Magyar Állami Földtani Intézetben dolgoztam, de most már igazgatóhelyettesi rangban. Igazgatóváltás történt ugyanis, és az új igazgató, ugyanaz a Hámor Géza, aki 1968-ban visszasegített a balatonalmádi hasznos számüzetésből, visszahívott: “most csináljuk meg együtt, amit akartál.”
 Sokmindent meg is csináltunk, mind a dokumentáció számítógépesítése, mind pedig az anyagvizsgálat műszerparkjának és módszereinek korszerűsítése terén. Ehhez nyugati és szovjet példákat, eljárásokat egyaránt használtunk. Ez persze nem tetszett mindenkinek.
A KGST keretében mint „Andrej Andrejevics” rendszeresen jártam a GEOINFORM szakbizottság évente más-más tagországban tartott üléseire, Ellensúlyként érvényben volt még az 1970-ben a BRGM-mel tető alá hozott magyar-francia együttműködés is. A dokumentációs ’Pascal-GEODE” egyezségben Hannover és az USGS is közreműködött.
1981 nyarán eljutottam Kanadába, ugyancsak kétoldalú együttműködés keretében. 
Szívesen mondanám, hogy aranyásó voltam, de csak egy nagy rézércbánya (Chibougamau) környékét térképeztük részletesen, „nyers”, 12.500-as légifényképek segítségével, a quebeci (francia-kanadai) glaciálisan tönkösödött erdős tóvidéken, gyalog és kenuból, sőt hidroplánon is.Az ércesedés folytatását nyomoztuk Gilles Allard professzor vezetésével , sikeresen.. 
A bánya főmérnöke, Tölgyessy Dániel, érsekújvári magyar fiú volt. Szombatonként náluk vacsoráztam és élveztem Klári magyaros konyhája mellett az összkomfortos fúrdőszobájukat is.
Nyomasztó élmény volt az apró és óriási, de egyaránt szúrós kedvű feketelegyek (blackflies) tömege. Hozzájuk képest az agresszív moszkitófelhő felüdülés számba ment … 

Egész másként emlékezetes viszont az az éjszaka, amikor holdfényes tóparton, tábortűznél egy krí-indián geológus-technikussal Arisztótelész természet-bölcseletét vitattuk meg franciául, egy üveg Bourbon whiskyvel öntözgetve gondolatainkat.
Komolyabb hajóutat csak egyszer tettem, 1983-ban, a Latvija (Lettország) nevű szovjet turistahajón, de az csodálatos volt. Fő állomásai Athén (Pireusz), Ciprus (Limaszol és Pafosz), Kréta (Iraklion és Knosszosz), Alexandria, Efezosz, Isztambul és  Odessza voltak.

1984-ben ismeretterjesztő geológia-könyvem jelent meg eszperantó nyelven Budapesten: ”Ismeri-e Ön a Földet?” (Cu vi konas la Teron?) --Ez uttörő volt a maga műfajában.
7.Kötéltánc Moszkva és Washington között
  “Én azt mondom: fehér, te azt mondod: piros;

                                                   én azt mondom: szabad, te azt mondod tilos…”                         

A földtani tudományok (Geological Sciences) történetével 1976-ban kezdtem foglalkozni,  Magyarhoni Földtani Társulat Tudománytörténeti Szakosztályának keretében.
Az IUGS  Nemzetközi Földtantörténeti Bizottságában (INHIGEO) két évvel később szerepeltem először előadással és figyelemreméltó tetszést aratott angol-orosz tolmácsolással, Bonnban. (Egy texasi ír és egy moszkvai kollégának segítettem megérteni egymást Kant filozófiájának kozmogóniai vonatkozásai terén.) Újabb két év után  pedig Párizsban, a Geológus Világkongresszuson. Ez utóbbi nem  ment simán. 

Ugyanis nem volt pénz a kongresszusi részvételi díjamra, és a szervezők vezetője, Christian Weber úr, szigorú levélben tiltotta meg, hogy betegyem a lábam a kongresszusi palotába. (Fegyveres-kutyás biztonságiak őrködtek.) Persze nyomban működésbe lépett a csakazértis-reflex: kölcsönkapott névkitűzővel jutottam be. 

Előadásomban felhívtam a figyelmet arra, hogy a XVIII. sz. végén a franciák jártak hozzánk tanulni és továbbképzésre – az Európa-első selmecbányai Bányászati-Kohászati Akadémiára, és a Konvent annak mintájára szervezte meg a párizsi Ecole supérieur des Mines-t. (Ezt az oxigén atyja, Antoine Lavoisier terjesztette elő. Őt aztán a forradalmi terror guillotin alá küldte,, de nem ezért, hanem állítólagos korrupciós ügyek miatt.)
1982-ben már mi rendeztük meg Magyarországon az INHIGEO soros szimpóziumát. (“A földtani térképezés és térképszerkesztés  története.”) Ennek teljes anyagát angolul meg is jelentettük.
Megszervezhetetlen “véletlen” volt, hogy az ehhez kapcsolódó buszkirándulás során éppen Zircen voltunk, amikor az akkor már és még csak “volt” ciszter apátsági templomban a zirci apátság alapításának 800. évfordulóját ünnepelték, nagy (és azidőtájt Magyarországon merőben szokatlan) egyházi  pompával, sok külföldi notabilitás részvételével.

Az  1984-es Geológus Világkongresszuson Moszkvában felkért előadást tartottam Az alkimiától a geokémián át a kozmokémiáig meglehetősen vakmerő címmel. A Nemzetközi Földtantörténeti Bizottság főtitkárává választott G.Y. Craig skót (edinburghi) professzor, elnök (és jeles whisky-szakértő) mellett. 

Egyik este viszont fiatal orosz  kollégák szakmai kérdések mellett elsősorban arra voltak kiváncsiak – egyikük külvárosi-lakótelepi lakásán – hogyan vélekedek Isten létéről. Utána hazakísértek az Ukrajna felhőkarcoló-hotelig. Oda ők, mint szovjet állampolgárok, nem léphettek be.
Öt éven át folytattuk a Kelet – Nyugat közötti kötéltáncot. Én szerkesztettem a Bizottság  angol nyelvű hírlevelét. (Az orosz változattól csendben eltekintettem.) Ebből is sokat tanultam… 1989-ben Washington D.C.-ben volt a következő Geológus Világkongresszus: akkor adtam át a főtitkárságot – egy amerikai bolygókutató hölgynek, Ursula B. Marvin-nak -- , nem csekély megkönnyebbüléssel. Ugyanis ekkor már nem volt meg hozzá az intézeti hátterem.

8.Földtudományi diplomácia Argentinától Japánig.                                                                                                                                                                                                         





  

„Párizs az én Bakonyom"
1986-ban megpályáztam egy ENSZ-állást az UNESCO párizsi központjának Földtudományi Osztályán. (Megtörtént ez már 1974-ben is: csakhogy akkor a pályázat ki sem jutott Párizsba, az itthoni hivatalos úton elakadt, alighanem a magyar külügyminisztériumban.) 

Meghívtak Párizsba „személyes beszélgetésre”: a szíriai arab főosztály- vezető, román helyettese, és a cseh osztályvezető (meg a nyugatnémet lelépő előd). Egyikük részéről sem tapasztaltam hátrányos megkülönböztetést, és végül engem választottak, mint később elárulták, 121 jelölt közül. Az értesitő távirat kurtább már nem is lehetett volna: 
“ÖN AZ”.

Így lettem az IGCP (Nemzetközi Földtani Korrelációs Program) szervezőtitkára, diplomata státust biztosító P-5 besorolással.--. Ebben a programban több mint száz ország geológusai vesznek részt, és mintegy ötven tudományos kutatási projekt fut egyszerre (5-6- éves időtartammal). Ezeket kellett koordinálnom. Ehhez a “science management”-hez (nevezhetnénk geobürokráciának is) volt egy kiváló  barna (costaricai) titkárnőm, később még egy fekete is (ghanai), és végül két HPPC (Hewlett-Packard személyi számítógép). 
Rengeteg papírmunka, sok tárgyalás, telefonálgatás, jó esetben munkaebéd vagy követségi fogadás: önálló tudományos tevékenységre nem maradt se időm, se erőm.
Kétszeri hosszabbítással összesen hat évet töltöttem Párizsban. Négy évig feleségem és kisebbik – akkor középiskolás – Ákos fiam is velem volt. Párhuzamosan végezte az angol-francia nyelvű magán-líceumot és -- édesanyja hathatós segítségével -- a pesti Eötvös-gimnáziumot. (Nagyobbik fiunk, Imre akkor már a budapesti Műszaki Egyetemen készült vízépítő mérnöknek.)
Itt vettem csak igazán hasznát a nyelvek ismeretének, elsősorban a hivatalos és magán-utazások során. Ezeken sok élményben volt részem. Lássunk néhány kiragadott példát.
*Mexikóban megmásztam az Istenek városa piramisait és leszálltam az “űrhajós sírjába” Pa- lenquében, a Feliratok Templomában.

* Dél-Dakotában eljutottam a sziú-indiánok szent „Fekete hegyeihez” (Black Hills).

* Gyűjtöttem megkövesedett darázsfészkeket a Kanári-szigeteken és ismerkedtem a latin táncokkal.
* Szavannatűzön kellett áthajtanunk teli benzinkannákkal megrakott terepjáróval Maliban, és ökörszivet ettünk az ijedtségre. 
* Fényképeztem az Egyenlítőn a hósapkás Kilimandzsárót Kenya és Tanzánia határáról. 

* Elmélkedtem ciszter apátságok  romjai között Irországban és Svédországban. 

* Álltam Izlandon, a lemeztektonika jóvoltából,  geológiailag az egyik lábammal Amerikában, a másikkal Európában. 

* Vendégeskedtem kvartergeológus tábori rabbinál Jeruzsálemben, végigjártam a sztrájk miatt éppen néptelen Via Dolorosát, a Keresztutat, a városkaputól a Szent Sír templomáig, és Szodománál lebegtem a Holt tenger telített sóoldatában. 

* Vezettem – oroszul --  sámán-szertartást (obo-állítást) Mongóliában, a Góbi sivatag peremén, a festői Tavak Völgyében.

*Utána keringőztem harmonikaszóra Szent István-napi ünnepségen „tábortűzről pattant” bécsi paleontológus hölgyekkel („őslányokkal”) a mongol pusztán

* Akárcsak egy kedves magyar professzornővel egy tiranai olasz-ukrán diszkóban. 

* Ettem lakkozott kacsát Pekingben, kószáltam a Tiltott Városban.

* Eljutottam a Selyemút kinai kiindulópontjáig, amelyet Csin si huang ti császár embernagyságnál termetesebb agyag (terrakotta) katonák komor serege őriz.. 

* Vietnamban  utaztam robogón, riksán és hajón is, és beleestem a Fekete Folyóba. 

* Láttam a Pinatubo vulkán kitörésének pusztítását a Fülöp-szigeteken. 

* Megcsodáltam a csodaszarvas-agancsos koronát, amely vezérhalomból került elő Dél-Koreában.

*Utaztam lapátkerekes Mississippi-gőzhajón a legendás Biwa-tavon Japánban.

* Oszakában és Narában méltányoltam a légkondicionált taxit meg fehérkesztyűs sofőrjét. Ettem szilárd sört nyers hallal  (szusival). és szakéval (rizspálinkával) öblítettem le. 

 Ott ért véget ez az életszakasz, a kyotói Geológus Világkongresszuson elmondott “hattyú-dallal”, 1992 augusztusában. A nemzetközi társaság nagyon kedvesen búcsúztatott.  Az indo-kolást Kimpunzu kongói professzor adta meg. 

“Ön volt az első fehér-ember, akinél éreztük, hogy egyenlő értékűnek tart minket.” 

 --Ez a legnagyobb elismerés, amelyben életem során részesültem.
9.Újra itthon – újra egyetemen                                                                                                  
                                                 “Vivat Academia, vivant professores…”
Hat év után hazatérve gyökeresen megváltozott, új, szabad, útját kereső országot találtam. A Magyar Állami Földtani Intézet fogadott harmadszor is, ezúttal a Külkapcsolati Iroda vezető- jeként. Megpróbáltam – olykor indulatos viták közepette – új formában helyreállítani a változások hevében megszakadt kapcsolatainkat északi és keleti szomszédainkkal. Nem ment könnyen, de elfogadtak partnernek. 
Többnyire még az itthoniak is. Dícséretükre váljék.
Közben az Intézet “két pogány közt”  a puszta létért küzdött, és végül csúcslétszámának egynegyedére zsugorodott, éppen fennállásának 125. évében. Erre a felemásan ünnepi alkalomra összefoglaltam az Intézet történetét, magyarul és rangos külföldi szakfolyóiratban (az Episodes-ban) angolul is.

Úgy adódott, hogy a Francia Földtani Társulat (Société Géologique de France) 1993-ban külföldi alelnökévé választott, az Európai Földtani Társulatok Szövetségének (AEGS) pedig elnöke lettem két évre. 
1993-96-ban egy IGCP projektnek társvezetője is voltam, egy francia (a hányaveti Claude Cavelier) és egy hallgatag olasz kolléga mellett.

A Magyarországi Eszperantó szövetségnek (MESZ) 1994-ben négy évre egyik alelnöke lettem.

A 60. születésnapomon, 1994 január 27-én – saját kezdeményezésemre -- nyugállományba vonultam. Ekkor ért a felkérés: meghívtak a Soproni Egyetemre, oktassak külső előadóként geológiát az erdőmérnöki kar környezetmérnök hallgatóinak… 

Sopron gyermekkorom felhőtlen nyarainak városa. A Selmecbánya-utód soproni egyetemen nagybátyám és keresztapám Vendel Miklós volt a geológia professzora 1923-tól 1959-ig. Nem csoda tehát, hogy örömmel elvállaltam a feladatot. Így jutottam harmadszor is egyetemi oktatáshoz. A harmadik tanévben megírtam a tárgy (“Általános földtan – bevezetés a geológiába”) jegyzetét is.
Emellett különféle szakmai bizottságokban tevékenykedtem. 
Az időközben elhunyt Szádeczky-Kardoss Elemér professzor tudományközi Geonómiai Bizottsága egyik albizottságának elnöke lettem. 
A Magyarhoni Földtani Társulatban a Tudománytörténeti Szakosztály elnöke, majd a Társulat első társelnöke voltam. 
Ahhoz is hozzájutottam, hogy az 1973 óta működő Filozófiai Vitakörben két terjedelmes előadás-sorozatot is tartsak: Kalandozás a filozofálás történetében (24 előadás), és Széljegyzetek a tudományos-fantasztikus irodalomhoz (11 előadás).
1997-ben a “Mennyei Hegység” (a Tien San) ércelőfordulásait látogattuk meg, a kazahsztáni Éhség-puszta kellős közepén levő Ak-bakaj aranybányától a kirgiziai Isszik-kul tóig, ahol az Ala Tau (Tarka hegység) oldalában egy kirgiz lovas  mint madzsar-isztánit, hazatérőként fogadott.
Közben lezajlott az 1996., sokszorosan is jubileumi év: a magyar  honfoglalás mille-cente- náriuma, valamint két nagybátyám: Vendl Aladár és Vendel Miklós geológus-professzorok emlékének méltó megünneplése, emléktábla avatással, Gyergyóditrón, illetve Sopronban.

 Emellett eljutottam a sokszinű Jordániába (délelőtt hógolyózás, délután fürdés a Vörös-tengerben) és a valóban elképesztő délkínai (nem csak) torony-karsztra is. Ott még tektiteket (apró meteoritokat) is sikerült gyűjtenem a szferulit-projekt számára.
Az 1998. év a Magyarhoni Földtani Társulat 150. éves jubileuma körül forgott,  de volt benne látogatás a montserrati Szűzanyánál Katalóniában – legfőképpen pedig karácsonyi ajándékként megszületett oly régen várt unokánk, Imre fia Gábor.

1999  további álmok megvalósulását hozta: 
---egyetemi földtan-oktatás Székelyföldön (a Soproni Egyetem csíkszeredai kihelyezett tagozatán),
---családi látogatás nagyszüleim falujában a Garam vidéki, Nagysallóban (Tekovské Lužany), a győztes csata 150. évfordulóján, és 
---Kriván-emléktúra a Magas Tátrában, fel a Nagykriván piros-fehér-zöld szalaggal ékesített kettőskeresztjéig.

10.Rugalmas elszakadás
                                                       “Minden elmúlik egyszer, minden a végéhez ér….”
2000-ben megkezdtem a tervszerű visszavonulást. Minden évben leadtam 2-3 funkciót és tevékenységet. Ebbe beletartozott a Soproni (időközben már Nyugat-magyarországivá integ-rált) Egyetemen való oktatás fokozatos átadása is   Cserny Tibor kollégának, aki megkapta a docensi címet.

2002-ben, ötvenéves érettségi találkozónk alkalmával, együtt “ballagtunk” az (újra) Szent Imre Gimnázium 2002-ben érettségiző diákjaival.  (Ez ugyanis 1952-ben, mint “polgári csökevény”, tilos volt.)  

2003-ban megjelent eszperantóul az A tápláló fény c. tudományos-fantasztikus kisregényem, korlátozott számban a filozófiai “Kalandozás…” és a Széljegyzetek a tudományos-fantasztikus irodalom történetéhez cimű 11 részes előadás-sorozatom. 

Szakszerkesztőként és a szerzők egyikeként alaposan megszenvedtem a Geonómia az ezredforduló után kötettel. 2005-ben a Magyar Tudományos Akadémia kiadta ennek felére rövidített angol nyelvű változatát is.
 Váratlan elismerésként érkezett ugyancsak 2003-ban a Klebelsberg-díj. 

2004-ben abban a megtiszteltetésben volt részem, hogy a Magyarhoni Földtani Társulat Tudománytörténeti Szakosztálya ünnepi előadóülést rendezett a Magyar Tudományos Akadémián a 70. születésnapom alkalmából. “Titokban” (tudtomon kívül) összeállítottak és kinyomtattak egy külön számot a Földtani Tudománytörténeti Évkönyvből, amely teljes egészében nekem volt szentelve. 
Megkaptam a Bauxit-bányászatért emlékplakettet, a Nyugatmagyarországi Egyetem Erdőmérnöki kara pedig címzetes egyetemi tanárrá avatott.

 A család örömteli eseményei voltak 2004-ben Ákos fiunk esküvője Számel Judittal (Zebegényben), és Imre fiunk Alexa lányának születése.
11.Botcsinálta elsőtiszt a léket kapott hajón

“…és akkor megrázom magam, és újra szembe úszom az árral,

s a világért sem cserélnék az egész világgal. (Pago Pago)


NEOTON együttes
Hat év szünet után 2004 novemberében a Magyarországi Eszperantó Szövetség újra alelnökké választott. Ezúttal azonban egyedüli alelnökké. Az elnök, Nanovfszky György, tartósan külföldön volt, mint hazánk szingapuri nagykövete. 2005 augusztusában tért csak haza és vette át a parancsnokságot. Így ügyvezető elnökként működtem. Igen lelkesen és lendületesen kezdtem.
Összesen 20 város eszperantistáit látogattam meg (Pozsonytól Nagyváradig). 
Interjút  adtam Győrben, Pécsett és Miskolcon. 

Előadással vettem részt

*a piliscsabai 17. Ökumenikus Eszperantó Kongresszuson (2005)
· a 90. Eszperantó Világkongresszuson a litvániai Vilniuszban (2005), 
·  az eszperantista tudósok egyesületének (ISAE) százéves jubileumi konfe-renciáján a középitáliai Tavoleto-ban (2006),  
· az Európai Eszperantó Unió 7. kongresszusán a szlovéniai Mariborban (2007).
o
Ökumenikus Eszperantó Kongresszuson a lemgyelországi Wroclawban (Boroszló, 2009)
2005-ben  “A magyar bauxit száz évét” előadtam Nagyváradon, a balatonalmádi és külföldi bauxitos “vendégjátékaimat” (Irán, Mali, Kuba) pedig Székes-fehérvárott. 

Zebegényi  polgárként  közreműködtem a malomhegyi természettudományos tanösvény létesítésében (“Papp Ferenc pihenő”).

 A Gondviseléstől még azt az ajándékot is megkaptam, hogy a 3.sz. Regnum Marianum (Mária országa) Cserkészcsapat a tagjai közé fogadott.
2006-ban ért véget a tervszerű visszavonulás. 
Tisztségeim közül utolsóként a Magyarországi Eszperantó Szövetség (MESZ)  belső konfliktusok miatt terhessé vált alelnökségét tettem le. Nyomban meg is választottak tiszteleti elnöknek.
Ez 
---a MTA Geonómiai Albizottságában, 
---a Magyarhoni Földtani Társulat Tudománytörténeti Szakosztályában és 
---a Filozófiai Vitakörben is megtörtént. 
A HUNGEO-nak, 
---az Eszperantó Világszövetségnek (UEA) és 
---a székelyföldi Pro Geologia Egyesületnek pedig 
tiszteleti tagja lettem.
12.Minden elmúlik egyszer, minden a végéhez ér 

                              (Alles geht einmal vorüber,   alles geht einmal vorbei...)

2009-ben  valóra vált még egy régi vágyam:  meg- és felkerestem Wroclaw-ban híres felme- nőm, a 16. századi humanista Dudith András ex-püspök, császári diplomata és világpolgár síremlékét. (A  19. Ökumenikus Eszperantó Kongresszus keretében, amelyen két előadást is tartottam.)

                                  Úgy tedd a dolgod, mintha minden rajtad múlna, és

                            ….úgy fogadd az eredményt, mintha semmi sem múlt volna rajtad.

--------------------------------------------------------------------------------------------------------

